b'\n_START_ARTICLE_\nBolon\xc4\x97\n_START_SECTION_\nKilm\xc4\x97 ir paskirtis\n_START_PARAGRAPH_\nBolon\xc4\x97 pagal kai kuriuos \xc5\xa1altinius buvo auginama Italijos mieste Bolonijoje, i\xc5\xa1 \xc4\x8dia ir veisl\xc4\x97s pavadinimas, ta\xc4\x8diau manoma, kad veisl\xc4\x97 yra daug senesn\xc4\x97 ir kilo i\xc5\xa1 Balear\xc5\xb3 sal\xc5\xb3. Tikriausiai \xc5\xa1iuos \xc5\xa1unis \xc4\xaf Bolonij\xc4\x85 atsive\xc5\xbe\xc4\x97 j\xc5\xabrininkai._NEWLINE_Renesanso metais bolon\xc4\x97 tapo populiari Pranc\xc5\xabzijoje ir Italijoje. Ji vaizduojama XVI-XVII a. tapybos k\xc5\xabriniuose (Ticiano, Francisco Goya ir kit\xc5\xb3). Tais laikais bolon\xc4\x97 buvo laikoma labai vertinga dovana, ypa\xc4\x8d auk\xc5\xa1tuomen\xc4\x97s sluoksniuose._NEWLINE_\xc5\xa0iais laikais bolon\xc4\x97 laikoma tik kaip dekoratyvinis \xc5\xa1uo parodoms arba kaip draugas \xc5\xa1eimoje ir ypa\xc4\x8d vaikams.\n_START_SECTION_\nI\xc5\xa1vaizda\n_START_PARAGRAPH_\nBolon\xc4\x97 yra ma\xc5\xbeas (iki 32 cm \xc5\xabgio, 6 kg svorio) \xc5\xa1uo. Ma\xc5\xbeas, kresnas, kompakti\xc5\xa1kas k\xc5\xabnas. Ilgi, mink\xc5\xa1ti, pur\xc5\xabs, visi\xc5\xa1kai balti plaukai, kuriais padengtas visas k\xc5\xabnas. K\xc5\xabnas \xe2\x80\x93 kvadratin\xc4\x97s formos, plotis beveik atitinka auk\xc5\xa1t\xc4\xaf. Nugara tiesi, uodega u\xc5\xberiesta \xc4\xaf nugaros pus\xc4\x99._NEWLINE_Galva kvadratin\xc4\x97s formos, vir\xc5\xa1ugalvis plok\xc5\xa1\xc4\x8dias, juoda nosis. Didel\xc4\x97s apvalios ir ry\xc5\xa1kios akys. Aki\xc5\xb3 vokai juodi. Ausys i\xc5\xa1sid\xc4\x97s\xc4\x8diusios vir\xc5\xa1ugalvyje ir nukarusios \xc5\xbeemyn.\n_START_SECTION_\nCharakteris ir elgesys\n_START_PARAGRAPH_\nBolon\xc4\x97s yra protingi ir i\xc5\xa1tikimi \xc5\xa1unys, be to, turintys veriant\xc4\xaf \xc5\xbevilgsn\xc4\xaf. Tai - iniciatyvus ir sumanus \xc5\xa1uniukas. Bolon\xc4\x97 niekada nepraleid\xc5\xbeia n\xc4\x97 vieno \xc5\xbeaidimo su vaikais ir nuolat ie\xc5\xa1ko sau draug\xc5\xb3 tarp \xc5\xbemoni\xc5\xb3._NEWLINE_Nors ma\xc5\xbea ir meili, bolon\xc4\x97 puikiai saugo savo \xc5\xa1eimininkus ir namus nuo svetim\xc5\xb3. Bet koks vagis ar grobikas bus smarkiai aplotas. Jei bolon\xc4\x97 rodo nepasitik\xc4\x97jim\xc4\x85 svetimui, ji instinktyviai jau\xc4\x8dia koki\xc4\x85 nors gr\xc4\x97sm\xc4\x99._NEWLINE_Savo linksmu ir ner\xc5\xabpestingu elgesiu ji randa ry\xc5\xa1\xc4\xaf su visais aplinkiniais, labai m\xc4\x97gsta lenktyniauti ir pe\xc5\xa1tis.'